Tutkijat äänittivät mehiläispesän ääniä ja erottelivat sieltä yksittäisiä signaaleja.

Mehiläinenkin sanoo ”hups”, kun se törmää toiseen mehiläiseen – Kuuntele ja katso!

Jos voisi kuunnella erikoislaitteella mehiläispesän ääniä, sieltä kuuluisi aina välillä tunnusomainen, korkea pvhup pvhup -ääni.

Ääni on tunnettu tieteellisessä kirjallisuudessa jo 1950-luvulta lähtien, mutta nyt tutkijat osoittavat, että signaali on tulkittu väärin.

Tähän asti on ajateltu, että signaali tarkoittaaa: ”Stop! Lopeta!”

Se johtuu siitä, että ääni kuultiin usein tilanteessa, jossa yksi mehiläinen esti toista mehiläistä tanssimasta. Mehiläisen ajateltiin estävän tanssin, jos se huomasi, että tanssiva mehiläinen ohjasi työläisiä väärään suuntaan.

Nyt brittitutkijat ovat kuitenkin sitä mieltä, että signaali tarkoittaa jotakin sellaista kuin ”Hups, anteeksi!”.

Mehiläiset vaikuttavat sanovan näin törmäillessään toisiinsa tai hämmästyessään jotakin.

Kamera paljasti törmäykset

Trentin yliopiston tutkijat tulivat tähän tulokseen äänittämällä mehiläispesän ääniä ja erottelemalla sieltä yksittäisiä signaaleja.

He havaitsivat, että pvhup pvhup -signaali oli paljon yleisempi kuin tähän asti oli luultu. Se kuului pesästä noin 6–7 minuutin välein, joten se ei missään nimessä voinut liittyä tanssin estoon.

Lisäksi ääni kuului paljon useammin yöllä kuin päivällä, jolloin pesässä ei tanssita. Lisäksi tutkijat saivat mehiläiset toistelemaan signaalia pelkästään koputtelemalla pesän seinämiä.

Pesään asennettu kamera paljasti, että ääni kuultiin useimmiten kun kaksi mehiläistä törmäsi toisiinsa päät vastakkain.

Video: Mehiläispesän ääniä. Lähde New Scientist / YouTube.

Miksi signaali on sitten aiemmin yhdistetty tanssin estämiseen?

Tutkijat arvelevat sen johtuvan siitä, että kun yksi mehiläinen estää toista tanssimasta, ne usein törmäävät toisiinsa päät vastakkain.

Ääni saattoikin tulla siitä, kun tanssiva mehiläinen pelästyy törmätessään estäjään, ja sanoo hups, anteeksi.

Koska aiemmin ajateltiin, että kyseessä oli stop-signaali, äänen kuviteltiin tulevan estäjämehiläisestä. Tosiasiassa on hyvin vaikea sanoa, kumpi mehiläisistä on äänessä.

Ääni on peräisin mehiläisen lentolihaksista. Sitä ei voi kuulla ihmiskorvin.

Alkuperäistutkimus on julkaistu PLoS One -sarjassa.